|  |
| --- |
| ethnosimo-aade-gr |

Αθήνα, 23 Μαΐου 2025

**ΔΕΛΤΙΟ ΤΥΠΟΥ**

**ΑΑΔΕ: Υποδεχόμαστε 385 νέους Εφοριακούς και Τελωνειακούς υπαλλήλους**

Με ιδιαίτερη χαρά η Ανεξάρτητη Αρχή Δημοσίων Εσόδων υποδέχθηκε σήμερα τους 188 από τους συνολικά 385 νέους υπαλλήλους (237 Εφοριακοί και 148 Τελωνειακοί) που εντάσσονται στο ανθρώπινο δυναμικό της.

Την τελετή ορκωμοσίας πραγματοποίησε ο Διοικητής της ΑΑΔΕ, Γιώργος Πιτσιλής, ο οποίος καλωσόρισε τα νέα στελέχη, τους συνεχάρη για την επιτυχία τους και τους κάλεσε να αναλάβουν ενεργό ρόλο στον συνεχιζόμενο μετασχηματισμό των υπηρεσιών της ΑΑΔΕ.

«*Βρισκόμαστε σήμερα στο κτήριο που στεγάζεται η Γενική Διεύθυνση Ηλεκτρονικής Διακυβέρνησης, η ψηφιακή καρδιά της Αρχής. Αυτά που γίνονται τώρα διαμορφώνουν την ΑΑΔΕ της επόμενης γενιάς και σας καλώ, όχι μόνο να είστε συνοδοιπόροι σ’ αυτήν την αλλαγή, αλλά και πρωτεργάτες. Με τις γνώσεις και την εμπειρία που ήδη φέρνετε και με τη φρέσκια σας οπτική, μπορείτε να συμβάλετε ουσιαστικά — τόσο στην ενίσχυση όσων λειτουργούν σωστά όσο και στην αναβάθμιση εκείνων που χρειάζονται βελτίωση. Από τη πλευρά μας επενδύουμε ουσιαστικά στις υποδομές και στα κτήρια όπου θα εργαστείτε, ώστε να είναι αντάξια του έργου που καλείστε να επιτελέσετε. Σας καλωσορίζω θερμά στη μεγάλη οικογένεια της Ανεξάρτητης Αρχής Δημοσίων Εσόδων και σας εύχομαι κάθε επιτυχία στα νέα σας καθήκοντα.»*

Χαιρετισμό απηύθυναν και οι Προϊστάμενοι/ες των Γενικών και Αυτοτελών Διευθύνσεων, που παρουσίασαν το έργο και τη λειτουργία των υπηρεσιών τους. Παράλληλα αναφέρθηκαν συνοπτικά σε βασικά θέματα που αφορούν τη δομή και το έργο της ΑΑΔΕ, το Ειδικό Μισθολόγιο, την Αξιολόγηση, την Εκπαίδευση και τις ευκαιρίες εξέλιξης εντός του Οργανισμού.

Η διαδικασία υποδοχής θα συνεχιστεί τις επόμενες ημέρες με την ορκωμοσία ακόμη 197 νέων υπαλλήλων. Με την ολοκλήρωση της ορκωμοσίας, ξεκινά η εννιάμηνη περίοδος Εισαγωγικής Εκπαίδευσης στη Φορολογική και Τελωνειακή Ακαδημία της ΑΑΔΕ.

